b'\n_START_ARTICLE_\nTomos\n_START_SECTION_\nZgodovina\n_START_PARAGRAPH_\nOktobra leta 1954 se je tedanja slovenska vlada odlo\xc4\x8dila, da se bo tovarna motorjev zgradila v Kopru. Novo tovarni\xc5\xa1ko poslopje je bilo zgrajeno leta 1959, ko ga je uradno odprl Josip Broz-Tito. Kmalu zatem je bila podpisana licen\xc4\x8dna pogodba z avstrijsko tovarno Steyr-Daimler-Puch, ki je ustrezala Tomosovim na\xc4\x8drtom o ekonomi\xc4\x8dnih in robustnih motornih kolesih, primernah za povojne slabe, makadamske in strme ceste._NEWLINE_Prvi motor, ki so ga sestavili v Tomosu, je bil model Tomos Puch SG 250. Vzporedno z licen\xc4\x8dno proizvodnjo je tekla tudi \xc5\xbee proizvodnja lastnih serijskih modelov. To so bile \xc5\xa1tevilne izpeljanke mopeda Puch MS 50, ki so jih poimenovali Colibri.  _NEWLINE_Leta 1962 je bil ustanoviljen Zavod za tehni\xc4\x8dne in ekonomske raziskave, ki se je kasneje razvil v sodobno opremljen in\xc5\xa1titut._NEWLINE_70. leta 20. stoletja so bila najplodnej\xc5\xa1a v zgodovini tovarne. Leta 1973 je bila predana namenu sodobna linija z avtomatskimi stroji za varjenje okvirjev. Tako nastali novi cevni okvirji in motorji lastne konstrukcije so se tudi na pogled za\xc4\x8deli razlo\xc4\x8devati od licen\xc4\x8dnih Puchovih._NEWLINE_V 80. letih 20. stoletja je Tomos posodobil celoten program dvokolesnih vozil, posebno pozornost pa so namenili zmanj\xc5\xa1anju hrupa in \xc5\xa1kodljivih snovi v izpuhu, polo\xc5\xbeaju voznika med vo\xc5\xbenjo ter sodobnemu videzu. Tedaj je bilo predstavljenih kar nekaj modelov, ki so \xc5\xa1e danes vidni na cestah. _NEWLINE_Tovarna je leta 1998 postala sestavni del korporacije Hidria. 24. oktobra 2012 je bilo v medijih objavljeno, da podjetje seli proizvodnjo motorjev v tujino, kar pa se ni uresni\xc4\x8dilo. 23. novembra 2015 je bila dru\xc5\xbeba Tomos prodana celjskemu podjetju MPO Kabel. Delavci so novembra 2018 vlo\xc5\xbeili predlog za ste\xc4\x8daj zaradi dolgov, 3. januarja 2019 pa je sodi\xc5\xa1\xc4\x8de uvedlo ste\xc4\x8dajni postopek.\n_START_SECTION_\n\xc5\xa0port\n_START_PARAGRAPH_\nTomos je na dirkah Svetovnega prvenstva v motociklizmu v razredu do 50\xc2\xa0cm\xc2\xb3 prvi\xc4\x8d sodeloval v sezoni 1968, ko je Janko Florjan-\xc5\xa0tefe osvojil osemnajsto mesto v dirka\xc5\xa1kem prvenstvu z eno osvojeno to\xc4\x8dko. V sezoni 1969 je za Tomos nastopalo pet dirka\xc4\x8dev, Florjan-Stefe, Adrijan Berneti\xc4\x87, Anton Kralj ter Italijana Luigi Rinaldo in Gilberto Parlotti. Najbolj\xc5\xa1o uvrstitev v dirka\xc5\xa1kem prvenstvu je dosegel Parlotti s \xc5\xa1estim mestom in enaintridesetimi to\xc4\x8dkami. Parlotti je bil tudi edini dirka\xc4\x8d v Tomosovi tretji in zadnji sezoni 1970, kjer je osvojil deveto mesto z eno prvenstveno to\xc4\x8dko.'